猛虎行
作者：劉宰
朝代：宋

paragraphs: 市有虎，毋妄言。
當關虎士森戈鋋，市上一呼人駕肩。
虎雖猛，那得前。
市有虎，言非妄。
君不見左馮諸邑天下壯。
斧斤聲斷林壑空，猛虎通衢恣來往。
食人肉，飲人血，沈痛積冤何可說。
凝香堂上紫煙浮，風流太守憂民憂。
一朝下令開信賞，藉皮枕骨彌山丘。
虎已滅，人患絕，夜永猶聞泣幽咽。
泰山之側如可居，子後夫前甘死別。